b"\n_START_ARTICLE_\nTristan da Cunha\n_START_SECTION_\nGeologi\n_START_PARAGRAPH_\nTristan da Cunha er en stor vulkansk kegle, der fra en havdybde omkring 3700 m rager mere end 2 km op over havniveau og kulminerer i The Peak med 2062 m. \xc3\x98en er eroderet af havet og har overalt stejle skr\xc3\xa6nter. Den er opbygget af vekslende lavastr\xc3\xb8mme og pyroklastiske aflejringer, mens den centrale vulkankegle hovedsagelig best\xc3\xa5r af pyroklastiske aflejringer, der stammer fra udbrud gennem det centrale krater. Langs vulkanens flanker findes ca. 30 st\xc3\xb8rre og mindre slaggekegler, hvoraf en del har tilknyttede lavastr\xc3\xb8mme. Det seneste udbrud  i 1961 var fra et krater i n\xc3\xa6rheden af Edinburgh efter en periode med hyppige jordsk\xc3\xa6lv.\n_START_SECTION_\n\xc3\x98konomi\n_START_PARAGRAPH_\nStort set alle \xc3\xb8boere har job i den offentlige sektor og de er selvforsynende med alle basale livsforn\xc3\xb8denheder. \xc3\x98en er p\xc3\xa5 grund af det specielle klima velegnet til kartoffelavl og det store antal af havfugle g\xc3\xb8der markerne. _NEWLINE_Hovedindt\xc3\xa6gtskilden er turisme, salg af frim\xc3\xa6rker og m\xc3\xb8nter, samt eksport af hummer til Japan og USA. Hoved\xc3\xb8ens havn er blevet udbygget. Det er i gennemsnit kun muligt at fiske ca. 20 dage \xc3\xa5rligt. Men n\xc3\xa5r vejret tillader det, st\xc3\xa5r den lille fiskerfl\xc3\xa5de til s\xc3\xb8s._NEWLINE_Bes\xc3\xb8gende skal have en ren straffeattest, og godkendes p\xc3\xa5 forh\xc3\xa5nd af \xc3\xb8-r\xc3\xa5det Island Council. \xc3\x98en har ingen egentligt hoteller, og logerende bor derfor hos indbyggerne.\n_START_SECTION_\nTransport og infrastruktur\n_START_PARAGRAPH_\n\xc3\x98en har ingen lufthavn, kun en lille fiskehavn og der er kun f\xc3\xa5 ankomster af skibe om \xc3\xa5ret. Fragt- og passagerskibet MV Kelso sejler mellem Cape Town, Sydafrika, og Tristan. Normalt opholder skibet sig fra fire til fem dage ved \xc3\xb8en og dette skib medbringer de fleste af stedets turister._NEWLINE_Der er skole, sygehus, postkontor, museum, caf\xc3\xa9, pub og \xc3\xa9n sv\xc3\xb8mmehal. _NEWLINE_Skolen St. Mary's School fra 1975 underviser b\xc3\xb8rn fra 3 til 16 \xc3\xa5r. Der er fem klassev\xc3\xa6relser, bibliotek, teatersal, computerrum, skolek\xc3\xb8kken og et sl\xc3\xb8jd og fysiklokale. Skoleelever, som er fyldt 16 \xc3\xa5r, har ret til fortsat skolegang i Storbritannien._NEWLINE_2001 fik beboerne fjernsyn via parabol. I 2006 fik \xc3\xb8en fire offentligt tilg\xc3\xa6ngelige computere. \xc3\x98en har en netavis, Tristan Times."